นายกรัฐมนตรี ลงพื้นที่ตรวจราชการจังหวัดเชียงราย เปิดงานมหกรรมสิ่งประดิษฐ์ไอซีทีนักเรียนไทย-ญี่ปุ่น
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมคณะ  อาทิ พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม นายสุชาติ ชมกลิ่น รัฐมนตรีว่าการกระทรวงแรงงาน นายธนกร วังบุญคงชนะ รัฐมนตรีประจำสำนักนายกรัฐมนตรี นายพีระพันธุ์ สาลีรัฐวิภาค เลขาธิการนายกรัฐมนตรี ออกเดินทางด้วยเครื่องบิน Superjet ของกองทัพอากาศ ที่ท่าอากาศยานทหาร 2 กองบิน 6 (บน.6) ดอนเมือง เพื่อลงพื้นที่ตรวจราชการจังหวัดเชียงราย จุดแรกเวลา 09.30 น. นายกรัฐมนตรี จะเป็นประธานเปิดงานมหกรรมสิ่งประดิษฐ์ไอซีทีของนักเรียนไทยและนักเรียนญี่ปุ่น Thailand-Japan Student ICT Fair 2022 ที่หอประชุมโรงเรียนวิทยาศาสตร์จุฬาภรณราชวิทยาลัย เชียงราย จะมอบโล่ให้กับผู้สนับสนุนและนักเรียนจำนวน 9 ราย ก่อนทำพิธีเปิดงานฯ และเยี่ยมชมนิทรรศการสิ่งประดิษฐ์ไอซีทีระบบบำบัดน้ำเสียอัจฉริยะของนักเรียน การพัฒนาเกมของนักเรียนไทยและนักเรียนญี่ปุ่น เยี่ยมชมโครงงานแบบโปสเตอร์ของนักเรียนไทยและนักเรียนญี่ปุ่น และผลงานนวัตกรรมด้านไอซีทีของมหาวิทยาลัยแม่ฟ้าหลวงและมหาวิทยาลัยเชียงใหม่จากนั้นช่วงบ่าย นายกรัฐมนตรี จะเดินทางไปเยี่ยมชมโครงการนำร่องเกษตรดิจิทัลด้วยเทคโนโลยี 5G ซึ่งเป็นศูนย์การเรียนรู้พืชมูลค่าสูง ถ่ายทอดองค์ความรู้ต่างๆให้กับเกษตรกรในพื้นที่สร้างรายได้ ลดปัญหาความยากจนและสร้างทางเลือกในการประกอบอาชีพอย่างยั่งยืน ที่ศูนย์ฝึกอบรมผาหมี จังหวัดเชียงราย ตำบลโป่งผา อำเภอแม่สาย จะรับฟังบรรยายสรุป “โครงการนำร่องเกษตรดิจิทัลด้วยเทคโนโลยี 5G เพื่อสนับสนุนโครงการพืชมูลค่าสูง” พร้อมเยี่ยมชมแปลงทดลองการปลูกพืชมูลค่าสูง (แปลงวานิลา) ก่อนเดินทางกลับถึงกรุงเทพฯ เวลาประมาณ 18.00 น.